HPCL
ముంబై: ప్రభుత్వ చమురు సంస్థ హిందుస్థాన్‌ పెట్రోలియం కార్పొరేషన్‌ (హెచ్‌పిసిఎల్‌) ప్రస్తుత ఆర్థిక సంవత్సరం రెండవ త్రైమాసికంలో నికరలాభాలు 147.5శాతం వృద్ధి చెందాయి. ఈ త్రైమాసికంలో కంపెనీ రూ.1,735కోట్ల నికరలాభం ఆర్జించింది. ముడిచమురు శుద్ధిలో వృద్ధి, అలాగే ఈ వ్యాపారంలో లాభాలు పెరగడం దీనికి ప్రధాన కారణం. 2016-17 ఆర్థిక సంవత్సరం ఇదే సమయంలో కంపెనీ నికరలాభం రూ.700కోట్లు మాత్రమే ఉంది. క్రితం ఏడాదితో పోలిస్తే ఈ ఏడాది రెండవ త్రైమాసికంలో చమురు శుద్ధి, దిగుమతుల విషయంలో ఎక్కువ ఆదాయం సమకూరడమే దీనికి ప్రధాన కారణమని హెచ్‌పిసిఎల్‌ ఛైర్మన్‌, మేనేజింగ్‌ డైరెక్టర్‌ ఎంకె సురాన తెలిపారు. క్రితం  ఏడాది ఇదేసమయంలో 550కోట్ల నష్టం రాగా, ఇప్పుడు 792కోట్లు లాభం వచ్చిందని కంపెనీ నికరలాభాలు పెరగడం ఇదే ప్రధానకారణమని ఆయన చెప్పారు. ఇదిలా ఉండగా జూలై-సెప్టెంబరు త్రైమాసికంలో కంపెనీ గతంలో ఎన్నడూ లేనంతగా అమ్మకాలను కూడా నమోదుచేసింది. ఈ త్రైమాసికంలో కంపెనీ అమ్మకాలు రూ.54,153కోట్లుగా ఉన్నాయి. 2016లో ఇదే త్రైమాసికంలో కంపెనీ జరిపిన రూ.47,750కోట్ల అమ్మకాలే  ఇప్పటివరకు రికార్డు. ఇదేసమయంలో దేశీయంగా పెట్రోలియం ఉత్పత్తుల అమ్మకాలు క్రితం ఏడాదితో పోలిస్తే 4.6శాతం వృద్ధి చెంది 8.37మిలియన్‌ టన్నులకు పెరిగాయి. ముంబై, విశాఖపట్టణంలోని హెచ్‌పిసిఎల్‌  రిఫైనరీలలో క్రితం ఏడాది ఇదే సమయంలో 4.05మిలియన్‌ టన్నుల ముడిచమురును శుద్ధిచేయగా, ఇప్పుడు 4.64మిలియన్‌ టన్నుల చమురు శుద్ధిచేశాయి. అంతేకాకుండా క్రితం ఏడాది ఇదేసమయంలో చమురు శుద్ధి ద్వారా లభించే మార్జిన్‌ బ్యారల్‌కు 2.23డాలర్లుగా ఉండగా, ఇప్పుడు అది బ్యారల్‌కు 7.61డాలర్లకు పెరిగింది. ఇదిలా ఉండగా మలేషియాకు చెందిన ఎం3 ఎనర్జీ బెర్హాత్‌ సంస్థతో మధ్యవర్తిత్వ వివాదంలో కంపెనీ రూ.444కోట్ల పరిహారాన్ని పొందింది. 2009లో ముంబైలోని ఒక ఆఫ్‌షోర్‌ చమురు క్షేత్రాన్ని అభివృద్ధి చేయడానికి కుదుర్చుకున్న  ఒప్పందాన్ని రద్దుచేసుకున్నందుకు హెచ్‌పిసిఎల్‌ ఆ కంపెనీపై అంతర్జాతీయ ఆర్బిట్రేషన్‌ చర్యలు చేపట్టింది. ఈ 444కోట్లకు తోడు 2009 నుండి ఏడాదికి 9శాతం వడ్డీ కూడా కంపెనీకి లభిస్తుందని సురాన తెలిపారు.